**A Pilisi Parkerdő Zrt. tájékoztatása**

*A településünket ölelő környező erdők erdészeti kezelését a Pilisi Parkerdő Zrt. erdészetei, a Budakeszi Erdészet és a Budapesti Erdészet végzik. A Pilisi Parkerdő Zrt. kérésének megfelelően ezúton szeretnénk az erdőgazdálkodási tevékenységekről, az idei, 2025. évben Nagykovácsi közigazgatási területén tervezett fakitermelési munkákról, valamint az erdőkben tapasztalható jelentős problémákról szóló tájékoztatásukat tolmácsolni a Tisztelt Lakosság felé, az alábbiakban.*

**Az ország- és településfásítás egyik szakmai partnere a Pilisi Parkerdő**

Klímavédelmi célokat szolgálva idén is folytatódik az országfásítási program, amelynek megvalósításában a Pilisi Parkerdő az önkormányzatok és civil szervezetek egyik hatékony szakmai együttműködő partnere. Csak a tavaly őszi időszakban 27 településen segédkeztek kollégáink a faültetéseken.

**A „fakitermelés” a természeti értékek és a magyar erdők jóléte iránt elkötelezett, fenntartható módszerekkel végzett erdőgazdálkodási tevékenység része**

A fakitermelés erdeink minőségének fenntartásához és javításához szükségszerűen elvégzendő feladat. Ez a tény legnagyobb sajnálatunkra ma sem világos és egyértelmű az emberekben, akik a megfelelő információk hiányában a fakitermelés látványára és a vele járó folyamatokra negatív érzelmekkel reagálnak.

Ez egy időben hosszan elhúzódó tevékenység, hiszen a szakmai szempontból kivágásra jelölt fák ledöntése, tőtől való elválasztása csak az első lépcső ebben a folyamatban. Ezt követően a ledöntött törzsek és a koronarész feldolgozása következik, majd meg kell szervezni a feldolgozott faanyag elszállítását. Sok esetben elsőként az érintett erdőrészlet szélén lehetséges csak a deponálás, és csak egy jóval későbbi időpontban adódik lehetőség a faanyag „erdőből" történő tényleges elszállítására. E faanyagmozgatási és szállítási munkák idejét, időtartamát nagymértékben befolyásolják az időjárási tényezők alakította talaj állapotok. Ennek is köszönhető, hogy az egész munkafolyamat időben elhúzódik. A terület végleges rendezésekor a szakmai beavatkozások után megfelelő, rendezett erdőképet kapunk, ez azonban több hónapot. illetve akár fél évet is igénybe vehet.

A munkák során elkerülhetetlen ugyanakkor, hogy a faanyag elszállításakor igénybevett utakon — melyek jellemzően az erdőgazdálkodás céljára létesültek — sáros nyomok keletkezzenek. Az úthibák kijavítására a fakitermelés valamennyi említett munkafázisának befejezése után kerülhet csak sor, amikor további szállítás már nem várható, és az időjárás is megfelelő, kellőképpen száraz útviszonyok állnak rendelkezésre. Jellemzően a tavaszi időszak alkalmas az útkarbantartási munkák végzésére, ilyenkor kerül sor gréderezésre, kátyúzásra, murva és zúzottkő felhasználásával, illetve egyéb felületkarbantartási munkákra.

Mindezek ismeretében, kérjük a tisztelt erdőlátogatók, kirándulók, turisták, helyi lakosok megértését és türelmét azon erdőterületeken és környezetében, ahol társaságunk éves fakitermelési munkáit folytatja, kiemelten a környező utakat, közelítő ösvényeket érintően.